Her er den radikale beskæftigelsesborgmester Anna Mee Allerslevs 84 spørgsmål sendt til en embedsmand i Økonomiforvaltningen i forbindelse med planlægningen af hendes bryllupreception med mere end 300 gæster i Rådhushallen 26. august.

Mange af spørgsmålene ekspederes videre til Københavns Ejendomme (KejD), der så står for de konkrete besvarelser.

Som BT tidligere har fortalt, fik borgmesteren kvit og frit lov til at låne Rådhushallen til begivenheden.

Normalt koster det 65.000 kr. at leje, og Anna Mee Allerslev lånte lokalet på trods af, at det af Københavns Kommunes regler klart fremgår, at medlemmer af borgerrepræsentationen ikke må bruge lokalerne til private arrangementer. Men på grund af en hemmelig såkaldt administrativ praksis fik Anna Mee Allerslev alligevel lov til at bruge lokalet.

Anna Mee Allerslevs brug af embedsværket til at planlægge sin bryllupsfest får kritik af eksperter i forvaltning. Det kan du læse mere om her.

Anna Mee Allerslevs 84 spørgsmål til embedsværket kan du se her:

Vil du fremsætte tilbud igen?

Er der kopper og kagetallerkner med i dette tilbud?

Hvis vi gerne vil være 300 personer, kan vi så åbne ind til biblioteket?

Hvis ja, koster dette ekstra?

Hvis vi ikke kan være i festsalen, kan vi så være i Rådhussalen?

Kan vi åbne ind til Magistratsalen, hvis vi må for OB (Overborgmesteren, red.)

PS: Hvorfor må vi ikke åbne ind til biblioteket?

Tommy Petersen holdt receptionen der forleden dag. Er du sikker på, at vi ikke må?

Er det slet ikke muligt at låne salen kl. 12?

Alternativt kan man lukke en time før? Evt. mod betaling?

Tak for stor hjælp, hvor mange må vi max være?

Kejd (Københavns Ejendomme, red.) stiller med to?

Skal der fire ekstra vagter på end dem, der normalt er her?

Hvilken form for lydanlæg er der i Rådhussalen?

Vi skal spille en cd. Klokken 14 med noget lanciers-musik. Det tænker jeg ikke bliver svært. Eller?

Men kl. 12.30 har jeg bestilt en vokalgruppe, der gerne skal bruge noget lydanlæg og mikrofoner. Hvordan fungerer det?

Må vi selv tage blomster og lys med?

Er der servietter med i prisen?

Kagen kommer på selve dagen kl. ca. 11.30. Er det ok?

Smørrebrød kommer også på selve dagen. Ok?

Vi kommer dagen inden med øl og vand. Hvornår må vi sætte det ned på buffetten?

Regner du med 15 caféborde. Måske skal vi have lidt flere alm. Og lidt flere caféborde, hvis vi bliver 350?

Koster det ekstra, hvis vi vil have en lille scene til vokalgruppen?

Hvor mange kan sidde ved de runde borde?

Og har I små vaser?

Dem, der kommer med kagen og pynt/blomster spørger, om de må køre op foran rådhuset og levere tingene?

Er der en vogn fra køkkenet til at transportere kagen fra indgang ind til rummet?

Samt hvornår de (dem, der kommer med kage, pynt og blomster, red.) kan komme lørdag?

Hvornår er bordene stillet op?

Tak, også gerne hvor store bordene er?

Stiller I de der snore rundt om salen, så turisterne ikke kan komme ind?

Og hvad koster det at leje fade til 300 stk. smørrebrød?

Kan jeg få svar med det med fadene hurtigt?

Hvem skal jeg mødes om bordopstilling?

Er der mulighed for cd i hallen?

Kan du få priserne på et stort fad til smørrebrød i dag?

Hvordan gør vi med bordene?

Hvornår bliver de sat op fredag?

Hvad tid kommer der personale lørdag?

Undskyld jeg rykker dig. Men noget nyt om fadene?

Jeg troede, at Rådhuset var lukket for turister klokken 13?

Men det gælder nok ikke vielser så?

Er der flere vielser den dag?

Er dette fade og skåle til chips?

Er dette til 30 borde og 2 buffetborde?

Koster en tekniker 2800 for tre timer?

Har Kejd (Københavns Ejendomme, red.) vaser?

Hvor mange kan vi sidde ved de runde borde?

Servietter: er det med i prisen?

Koster det ekstra med scenen?

Lyd til cd og mikrofon: Er det tilgængeligt. Og hvad koster det?

Hvilken afspærring? Den med den røde snor?

Vi regner med, at vi betaler for kaffebrygningen i kaffeprisen. Så det skal vi vel ikke betale ekstra for her?

Hvorfor skal arrangementsformand møde ind kl. 10?

Hvorfor møder de (tre serveringspersonaler fra Københavns Ejendomme, red.) ind en time inden?

Skal rådhusvagten have navne?

Hvad koster øl og vand gennem Jer?

Kan vi få det (kaffe og the, red.) som kander til nedenstående priser i stedet for tanke?

Kan vi låne det store køleskab på loftet til fredag og lørdag?

Må jeg bede om navn og nummer på tekniker til dem (vokalgruppen, red.)?

Vi har ikke selv nøgle til køleskab. Må vi låne den til lørdag?

Har lige set, at der er fadølsanlæg oppe på loftet. Hvad koster det at låne to anlæg?

Kan man levere ikke åbnede fustager tilbage?

Der er levering af cava fredag inden kl. 11. Må jeg ringe til personen, når de er der?

Kan pigerne (serveringspersonale, red.) hente tingene i køleskab kl. 11. Hvis ja, hvem hjælper dem så op?

Hænger der flag i salen?

Hvis vi vi gerne vil have dem på (flagene, red.) hvad koster det så?

Er der mulighed for musik via Ipad fra kl. 11.50?

Er der mulighed for at låne/leje vaser?

Hvad koster det at leje skåle?

Må kagevirksomheden køre helt op til hoveddøren?

Hvornår kan de (vokalgruppe red.) komme og stille op?

Koster det ekstra med scene?

Er der mulighed for musik med CD?

Er der mulighed for mikrofon?

Må bilen (til at hente gaverne, red.) køre op foran hovedindgangen?

Gider du skrive ind i drejebogen, hvornår det interne personale kommer. Og hvad de laver, så jeg kan koordinere med det eksterne personale?

Kan der være flere end 10 pr. bord?

Kan I stille service klar fredag, så de kan gå i gang med det samme kl. 10 lørdag?

Hvem viser (serveringspersonalet) vej? Har I tlf. nummer?

Kan hun (konditoren, red.) låne nogle serveringsvogne?

Er der kagekniv og kagespatel til at skære kagen og lægge den på tallerkner?

Kan de (vokalgruppen, red.) holde prøve fredag eller kun lørdag kl. 11?

Hvorfor hælder Kejds (Københavns Ejendomme, red.) personale ikke kaffen på kanderne?

Jeg har glemt at bestille et gavebord med dug. Vil du bestille det og bede dem sætte det skråt hen i hjørnet modsat fadølsanlægget?

Har du navn og nummer på arrangementsformanden?

Hvem skal de ringe til, hvis vagterne har glemt at tage kæderne af?

Er det Jeanette, der hjælper med cavaen i morgen?